पलनी मुरुगन स्वामी मंदिर तक आने जाने के लिए सीढियों के अलावा अनूठी रेलगाड़ी का विकल्प है। यह ढलान पर चलने वाली रेलगाड़ी है, जिसे विंच नाम दिया गया है। इसमें कुल तीन डिब्बे हैं। देखने में खिलौना ट्रेन की तरह लगने वाली यह रेलगाड़ी विद्युत ऊर्जा से धीमी गति से चलती है। तेज ढलाव वाली पटरियों पर यह चढ़ती और उतरती है। मतलब पटरी बदलने की कोई जरूरत नहीं पड़ती। यहां कुल तीन रेलवे ट्रैक बनाए गए हैं। इनमें से एक ट्रैक राशन , सामग्री आदि के परिवहन के लिए इस्तेमाल किया जाता है। जबकि बाकी दो ट्रैक का इस्तेमाल श्रद्धालुओं के लिए किया जाता है। इन रेलगाड़ी के डिब्बे छोटे-छोटे हैं जो चलने से पहले सुरक्षा के लिहाज से बंद कर दिए जाते हैं। यह फुनीकुल रेलवे (FUNICULAR RAILWAY ) का नमूना है।